Vlak 3: ‘Stappe in regte rigting nie genoeg’Flip Buys (Foto: Twitter/Solidariteit) Die Solidariteit Beweging het die skuif na vlak 3 verwelkom, terwyl Sakeliga aangekondig het dat hy hom steeds tot die hof sal wend oor sekere aspekte van die afsonderingsregulasies. Flip Buys, voorsitter van die Solidariteit Beweging, het gesê die skade wat aan die ekonomie aangerig is tydens die afsonderingstydperk, is bykans onberekenbaar. “Die skuif na vlak 3 gaan ook gepaard gaan met groot werkverliese omdat te lank gewag is om die ekonomie te open.” Buys meen ook daar is steeds dele van die ekonomie wat onder streng gesondheidsvoorwaardes kan oopmaak. “Die uitgangspunt moet wees dat ondernemings wat gesond kan sake doen, moet kan oopmaak. Daar is steeds irrasionale regulasies, soos tabakverkope, wat getoets moet word. “Daar moet ook dringend oplossings kom sodat geloofsgemeenskappe kan vergader. Suid-Afrika het juis in hierdie tyd aktiewe geloofsgemeenskappe nodig.” Piet le Roux, uitvoerende hoof van Sakeliga, het in reaksie op pres. Cyril Ramaphosa se aankondiging dat die land teen die einde van die maand na vlak 3 sal beweeg, gesê nieteenstaande toenemende wetenskaplike en openbare konsensus dat die grendelstaat nie meer ŉ geregverdigde doel dien nie, is die einde nog nie in sig nie. “Die regering bly klaarblyklik verbind tot sy strategie van ŉ uitgerekte uitfasering van inperking oor ŉ periode wat skynbaar maande kan beloop. Ja, daar was stappe in die regte rigting in vanaand se toespraak deur president Ramaphosa. In besonder lyk dit asof vlak 3, in soverre dit met die toespraak en gelekte konsepregulasies ooreenstem, ten minste die ekonomiese beperkingsbenadering kan omkeer. “In plaas daarvan om alles te verbied behalwe dit wat die regering uitsonder, is die plan op vlak 3 skynbaar om eerder algemene voorwaardes te stel en om slegs bepaalde sektore en aktiwiteite onwettig te verklaar. Dit is, met ŉ paar tekortkominge en ook te laat, wél iets wat Sakeliga, ekonome en sakekamers reeds vir weke aanbeveel. Piet le Roux, uitvoerende hoof van Sakeliga. Foto: Morné Prinsloo “Om egter die aankondigings deur Ramaphosa te verwelkom asof dit ver genoeg gaan, asof ons nie gesien het hoe maklik standpunte weer omgekeer word nie, en asof wat oorbly nie arbitrêr, belastend, en skadelik is nie, sou wees om hoop bo fermheid te kies.” Le Roux waarsku dat net die volgende week van vlak 4-regulasies waarskynlik ŉ verdere persentasiepunt minder vir BBP hierdie jaar sal beteken. Hy wys ook daarop dat daar klaarblyklik sprake is van ŉ vermindering van besigheidslisensiëring. “Dit is nie verbasend nie, gegewe onder andere Sakeliga se hangende hofsaak, maar geen waarborge is in hierdie verband verskaf nie. Inteendeel, die publiek word voortdurend aan die moontlikheid van herinstelling van vorige inperkings herinner. “Sakeliga gaan voort met sy hofsaak in die hooggeregshof in Pretoria op Dinsdag 26 Mei ter ondersteuning van vryheid om besigheid te doen, beskerming teen belemmering deur wetstoepassers, en die skeiding van magte tussen nasionale, provinsiale, en plaaslike regering.” Le Roux het gesê alhoewel dit tekortskiet, sal die bepalings, soos vervat in wat klaarblyklik gelekte konsepweergawes van die vlak 3-regulasies is, baie ondernemings weer toelaat om sake te doen. “Tog bly die sinnelose verbod op tabak, die tipe huisarres waaronder die publiek verkeer, en die onnodige aftakeling van bedrywe soos gasvryheid, haarkappers en ander persoonlike dienste, en meer in plek.”